b'\n_START_ARTICLE_\nBambi\n_START_SECTION_\nPopularitet og \xc3\xb8konomi\n_START_PARAGRAPH_\nBambi innbrakte $267 millioner p\xc3\xa5 verdensbasis, hvorav $102,2 millioner i USA, i l\xc3\xb8pet av de \xc3\xa5rene den ble satt opp p\xc3\xa5 kino. Den innbrakte ca $3 millioner i USA i 1942, $2,2 millioner i 1943, $6 millioner i 1957, $9 millioner i 1966, $20 millioner i 1975, $23 millioner i 1982 og $39 millioner i 1988. Til tross for at den har spilt inn store summer i \xc3\xa5renes l\xc3\xb8p s\xc3\xa5 klarte den ikke \xc3\xa5 innbringe s\xc3\xa5 mye som forventet i l\xc3\xb8pet av dens opprinnelige visning. Hoved\xc3\xa5rsaken var at store deler av marked i Europa hadde falt bort p\xc3\xa5 grunn av andre verdenskrig._NEWLINE_Produksjonskostnadene var p\xc3\xa5 $858 000.\n_START_SECTION_\nEtterm\xc3\xa6le\n_START_PARAGRAPH_\nBambi huskes spesielt for to scener. Den ene er den tragiske scenen der Bambis mor blir drept av en jeger. Minst like kjent er den humoristiske scenen er Bambi balanserer p\xc3\xa5 isen med kaninen Trampe som tilskuer. Denne scene har v\xc3\xa6rt fast innslag i TV-spesialen From All of Us to All of You som brukes \xc3\xa5 sendes ved juleh\xc3\xb8ytidene i flere land, deriblant Norge.\n_START_SECTION_\nAnmelderne\n_START_PARAGRAPH_\nDen fikk blandet mottakelse av de amerikanske anmelderne. Mange mente at den ble for realistisk og at fantasy-elementet var for lite fremtredende i forhold til tidligere Disney-filmer. En del misslikte ogs\xc3\xa5 dramatiseringen av dyrenes kamp for tilv\xc3\xa6relsen og at mennesket ble fremstilt som en av deres fiender. Den har f\xc3\xa5tt bedre omtale i ettertid, noe som gjenspeiles i at den har oppn\xc3\xa5dd s\xc3\xa5 mye som 90\xc2\xa0% p\xc3\xa5 Rotten Tomatoes.  _NEWLINE_Den har f\xc3\xa5tt jevnt over god omtale av norske anmeldere. Filmpolitiet og CINERAMA har gitt den terningkast seks, Arbeiderbladet fem, mens VG, Dagbladet og Aftenposten har gitt den fire. VG filmanmelder uttrykte stor moralsk forargelse mot filmens innhold da den ble vist f\xc3\xb8rste gang i 1946. Anmelderen gav ros for musikken og filmens tekniske kvaliteter, mens mente langt p\xc3\xa5 vei at den innholdsmessig var uegnet for barn. I forbindelse med en nyoppsetning i 1957 gav anmelderen i VG den terningkast seks. I 1979 gav samme avis den terningkast fire.\n_START_SECTION_\nVisninger og senere versjoner\n_START_PARAGRAPH_\nBambi ble relansert i USA i 1947, 1957, 1966, 1975, 1982 og 1988. Den ble utgitt p\xc3\xa5 VHS i 1989, 1997 og p\xc3\xa5 DVD i 2005. Den gjennomgikk en omfattende oppgradering i forkant av DVD-lanseringen, der over 110 000 bilderuter ble manuelt renset._NEWLINE_I Norge ble filmen vist med originalstemmer frem til 1990-tallet. I 1993 kom den den f\xc3\xb8rste norske versjonen med norske stemmer.\n_START_SECTION_\nPriser og utmerkelser\n_START_PARAGRAPH_\nWalt Disney ble tildelt en spesialpris under Golden Globe i 1948. Den ble ogs\xc3\xa5 tildelt Hugo-prisen og Genesis Award. Det kan ogs\xc3\xa5 nevnes at den ble nominert til tre Oscar (musikk og lyd)._NEWLINE_I 2011 valgte USAs nasjonale filmregister den som bevaringsverdig for deres National Film Preservation Board._NEWLINE_I 2010 k\xc3\xa5ret Det amerikanske filminstituttet jegeren som dreper Bambis mor til filmhistoriens 20. beste skurkeskikkelse.\n_START_SECTION_\nBakgrunn\n_START_PARAGRAPH_\nFiguren Bambi er et fiktivt r\xc3\xa5dyr som ble skapt og forekommer i to romaner av den \xc3\xb8sterrikske forfatteren Felix Salten (pseudonym for Siegmund Salzmann). B\xc3\xb8kene forteller om r\xc3\xa5dyrets oppvekst og til dels vanskelige utfordringer som det m\xc3\xa5 i gjennom._NEWLINE_Det er den f\xc3\xb8rste boken, Bambi, ein Leben im Walde, fra 1923, som Walt Disney overf\xc3\xb8rt til film. I denne filmen foreg\xc3\xa5r imidlertid handlingen i USA og noen av de mest brutale detaljene er tonet ned. \xc2\xabBambi\xc2\xbb er dessuten omgjort til en hvithalehjort og ikke et r\xc3\xa5dyr. Filmens dyr er tegnet realistisk, ingen av dem er karikert, og det er ikke et eneste menneske som blir vist i filmen. I bakgrunnstegningene av skogen er blitt gjenskapt realistisk med blader som faller, og \xc3\xa5rstidenes gang. _NEWLINE_Filmen ble produsert p\xc3\xa5 det samme h\xc3\xb8ye budsjett som var benyttet p\xc3\xa5 Snehvit og de syv dvergene og Pinocchio. Den var en kraftanstrengelse p\xc3\xa5 toppen av de \xc3\xb8konomiske problemer som Pinocchio og Fantasia hadde skapt, og Disney selv var i d\xc3\xa5rlig hum\xc3\xb8r. Til tross for problemene ble prosjektet gjennom, og filmens salg dekket omkostningene.\n_START_SECTION_\nAnnet\n_START_PARAGRAPH_\nFilmen bidro til \xc3\xb8kt interesse og bevissthet for dyrs rettigheter. Spesielt i s\xc3\xa5 henseende er scenen der Bambis mor blir drept av en jeger. Den amerikanske milj\xc3\xb8organisasjonen National Audubon Society gikk s\xc3\xa5 langt som \xc3\xa5 hevde at denne scenen var like viktig for folks bevissthet rundt dyrs rettigheter som det romanen Onkel Toms hytte hadde var for slaveriet p\xc3\xa5 1800-tallet. Musikeren og dyrevernaktivisten Paul McCartney uttalte i 2005 at filmen inspirerte ham til \xc3\xa5 engasjere seg for dyrevern og dyrs rettigheter._NEWLINE_Den ble distribuert av RKO Pictures i USA.'